open-index/open-wikipedia-markdown huggingface dataset:
Čiriki įlanka

**Čiriki įlanka** () – Ramiojo vandenyno įlanka ties pietvakariniais Panamos krantais. Iš vakarų riboja Burikos pusiasalis, pietrytinę ribą žymi Koibos sala. Pakrantės vingiuotos, išraižytos estuarijų, apaugusios mangrovėmis.

Čiriki įlankoje nemažai salų: Seko salos, Ladronų salos, Boka Brava, Palenkė, Boka Čika, Koiba. Pastaroji sala paskelbta gamtos rezervatu, o Paridos sala patenka į Čiriki įlankos nacionalinį jūrinį parką.

Pagrindinis uostamiestis – Puerto Armueljesas.
Antanas Grigiškis

**Antanas Grigiškis** (1895 m. birželio 13 d. Mažeikiai – 1987 m. Kaunas) – Lietuvos politinis bei visuomenės veikėjas.

## Biografija
1909 m. baigė Mažeikių geležinkeliečių mokyklą, 1911 m. – Liepojos dviklasę geležinkeliečių mokyklą. Mokėsi individualiai. 1913 m. įstojo į Telšių gimnazijos 5 klasę, tačiau dėl sveikatos būklės mokslų nebaigė.

1913 m. atvyko į Vilnių, dirbo Lietuvos dailės draugijos raštinėje. 1914 m. mokėsi Liberiškių dvare netoli Panevėžio organizuotuose gyvulių ir pieno ūkio kursuose.

Bendradarbiavo leidiniuose „Lietuvos ūkininkas“, „Lietuvos žinios“. Pirmojo pasaulinio karo metais baigė „Ryto“ draugijos organizuotus pedagoginius kursus, mokytojavo Stakliškių dviklasėje mokykloje. Nuo 1919 m. balandžio 23 d. Mažeikių apskrities viršininko padėjėjas.

1920 m. gegužės 15 d. – 1922 m. lapkričio 13 d. Steigiamojo Seimo atstovas, išrinktas IV (Telšių) rinkimų apygardoje. Priklausė Lietuvos valstiečių sąjungos frakcijai, įėjusiai į Lietuvos socialistų liaudininkų demokratų partijos bloką. Pasibaigus kadencijai dirbo ir gyveno Raseiniuose.

1927-1928 m. kalintas, apkaltinus sukilimo prieš valdžią organizavime. Po Antrojo pasaulinio karo dirbo Kauno medžiotojų draugijos sekretoriumi, Veterinarijos akademijos Mokslo skyriuje.

## Literatūra
* Grigiškis Antanas, Trumpos Steigiamojo Seimo narių biografijos su atvaizdais, Klaipėda, 1924, p. 22.
* Tamošaitis M., Grigiškis Antanas, Lietuvos Steigiamojo Seimo (1920–1922 metų) narių biografinis žodynas, sud. A. Ragauskas, M. Tamošaitis, Vilnius, 2006, p. 158–160.

## Šaltiniai
Burikos pusiasalis

**Burikos pusiasalis** () – pusiasalis Centrinėje Amerikoje, Kosta Rikos ir Panamos teritorijose. Išsikiša į Ramųjį vandenyną, rytuose apriboja Čiriki įlanką. Pietuose užsibaigia Burikos kyšuliu. Pusiasalis yra toliausiai į pietus nutolusi žemyninė Kosta Rikos vieta.

Verčiamasi daugiausia žvejyba. Pagrindinis miestas – Puerto Armueljesas (Panama).
Boka Brava

**Boka Brava** () – sala pietvakarių Panamoje, Čiriki įlankoje, prie Čiriki upės estuarijos (Muertoso įlankoje). Plotas – 30 km². Sala plokščia, koralinė, 14 km ilgio, 5 km pločio. Siaura sąsmauka jungiasi su Palenkės sala. Sala pavaldi Čiriki provincijai.
Čiriki įlankos nacionalinis jūrinis parkas

**Čiriki įlankos nacionalinis jūrinis parkas** () – jūrinis parkas pietvakarių Panamoje, Čiriki provincijoje, apima teritorijas Čiriki įlankoje. Į parko teritoriją įeina Paridos sala ir ją supančios salelės, pakrančių mangrovės, pelkės ir koraliniai rifai.

Į parką patenkančias salas dengia tropinės džiunglės, sudarytos iš vertingų ąžuolų ir kedrenių. Parke saugomos žaliosios iguanos, jūrinių vėžlių perimvietės, aplinkiniuose vandenyse galima stebėti delfinus, kūjaryklius, kuprotuosius banginius.
Juozas Idzelis

**Juozas Idzelis** (g. (?) Žemaičių Naumiestis – m. (?) – Lietuvos politinis bei visuomenės veikėjas.

## Biografija

1922 m. liepos 13 d. – 1922 m. lapkričio 13 d. Steigiamojo Seimo atstovas. Priklausė Lietuvos krikščionių demokratų partijos frakcijai. Kiti biografijos faktai nežinomi.

## Literatūra
* Blažytė-Baužienė D., Idzelis Juozas, Lietuvos Steigiamojo Seimo (1920–1922 metų) narių biografinis žodynas, sud. A. Ragauskas, M. Tamošaitis, Vilnius, 2006, p. 170.

## Šaltiniai
Petras Jočys

**Petras Jočys** (1894 m. rugsėjo 14 d. Jusiškis I, Šešuolių valsčius, Ukmergės apskritis – 1970 m. sausio 30 d. Holovilis, Niujorkas, JAV) – Lietuvos politinis bei visuomenės veikėjas.

## Biografija
Gimė ūkininkų šeimoje. Baigęs pradžios mokyklą, mokėsi Ukmergės gimnazijoje, 1915 m. baigė „Saulės“ kursus Vilniuje. Pirmojo pasaulinio karo metais gyveno Rusijoje, mokėsi į Voronežą perkeltoje Vilkaviškio gimnazijoje.

Įsitraukė į Lietuvos darbo federacijos veiklą, 1920–1934 m. LDF valdybos narys.

1920 m. gegužės 15 d. – 1922 m. lapkričio 13 d. Steigiamojo Seimo atstovas, išrinktas V (Panevėžio) rinkimų apygardoje. Priklausė Lietuvos darbo federacijos frakcijai, įėjusiai į Lietuvos krikščionių demokratų partijos bloką. 1922 m. lapkričio 13 d. – 1923 m. kovo 13 d. Pirmojo Seimo, 1923 m. birželio 5 d. – 1926 m. birželio 2 d. Antrojo Seimo, 1926 m. birželio 2 d. – 1927 m. balandžio 12 d. Trečiojo Seimo atstovas. Antrojo ir Trečiojo Seimų prezidiumo antrasis sekretorius.

Nuo 1928 m. LDF leidinio „Darbininkas“ redaktorius. 1929 m. kovo – birželio mėn. už feljetono „Auganistanas“ publikaciją kalintas Varnių kalėjime. 1933 m. baigė Vytauto Didžiojo universiteto Teisės fakultetą, 1933–1944 m. dirbo teisėju Alytuje, Utenoje. TSRS okupavus Lietuvą kalintas. 1944 m. pasitraukė iš Lietuvos į Vokietiją, dalyvavo VLIK'o veikloje, 1950 m. persikėlė į JAV.

## Literatūra
* Jočys Petras, Trumpos Steigiamojo Seimo narių biografijos su atvaizdais, Klaipėda, 1924, p. 26.
* Jočys Petras, Lietuvių enciklopedija, Boston, 1956, t. 9, p. 414–415.
* Veilentienė A. Jočys Petras, Lietuvos Steigiamojo Seimo (1920–1922 metų) narių biografinis žodynas, sud. A. Ragauskas, M. Tamošaitis, Vilnius, 2006, p. 171–172.
* Veilentienė A. Jočys Petras, Lietuvos Respublikos Seimų I (1922–1923), II (1923–1926), III (1926–1927), IV (1936–1940) narių biografinis žodynas, sud. Aivas Ragauskas, Mindaugas Tamošaitis, Vilnius, 2007, p. 292–296.

## Šaltiniai
Baru ugnikalnio nacionalinis parkas

**Baru ugnikalnio nacionalinis parkas** () – nacionalinis parkas vakarų Panamoje, Čiriki provincijoje, Talamankos Kordiljeros kalnuose. Driekiasi aplink aukščiausią šalies viršukalnę – Baru (3474 m).

Parke, įsteigtame 1976 m., saugoma apie 250 čia gyvenančių paukščių rūšių (kecaliai, pilkieji suopiai, kolibriai, įvairūs tironiniai paukščiai, kikiliai, kalniniai guanai ir kt.), taip pat pumos, tapyrai, pakos. Parkas pasižymi vaizdingais kraštovaizdžiais, kriokliais, srauniais kalnų upokšniais, džiunglėmis. Nuo Baru viršukalnės giedrą dieną galima išvysti tiek Ramųjį vandenyną, tiek Karibų jūrą.


Image:Outskirsts of Boquete jquarns.jpg|Kraštovaizdis ties Bokete
Image:DirkvdM sendero quetzales.jpg|Džiunglių takas
Image:Rushing Caldera River jquarns.jpg|Kalderos upė


## Šaltiniai
Davidas (miestas)

**Davidas** () arba **San Chosė de Davidas** (*San José de David*) – miestas vakarų Panamoje, lygumoje į pietus nuo Talamankos Kordiljeros, prie Davido ir Platanalio upių, 30 km į rytus nuo Kosta Rikos sienos. Čiriki provincijos administracinis centras. Pro miestą eina Panamerikos plentas, greta yra Enrikės Maleko tarptautinis oro uostas.

Davidas yra vienas svarbiausių ekonominių šalies centrų. Vystoma metalo apdirbimo, įrengimų gamybos, maisto pramonė. Gyvulininkystės ir žemdirbystės rajono prekybinis centras. Turizmas. Yra Šv. Jono katedra, Bolivaro parkas, universitetas.

## Istorija

Davidą 1602 m. įkūrė Fransiskas da Gama. Iki XIX a. tai tebuvo mažas miestelis.
Davidas

**Davidas** gali reikšti:

* vienas iš vardo Dovydas variantų (pvz., Davidas Trezegė, Davidas Ben Gurionas, Davidas Vilja ir kt.);
* Davidas – miestas Panamoje.
Puerto Armueljesas

**Puerto Armueljesas** () – miestas vakarų Panamoje, Čiriki provincijoje, Burikos pusiasalyje, Ramiojo vandenyno pakrantėje, Kosta Rikos pasienyje. Į miestą ateina Panamerikos plento atšaka. Yra strategiškai svarbus jūrų uostas, kuriame švartuojasi tanklaiviai, negalintys perplaukti Panamos kanalu. Yra naftos produktų saugyklos, nutiestas naftotiekis į Čiriki Grandę prie Karibų jūros kranto. Kuriama naftos perdirbimo gamykla.

## Istorija

Seniau miestas vadinosi ***Rabo de Puerku*** (*Rabo De Puerco*), bet vėliau pavadintas 1921 m. Kosta Rikos–Panamos kare žuvusio Tomás Armuelles garbei. Iki 2003 m. Puerto Armueljesas buvo svarbus bananų eksporto uostas, bet nutraukus sutartį su „United Fruit Company“ pradėta vystyti naftos pramonė.
Burbiškių dvaras (Raseiniai)

**Burbiškių dvaras** – dvaras Raseinių rajone, Betygalos seniūnijos Burbiškių kaime, apie 2 km į pietvakarius nuo kelio .

Išlikę ir užkonservuoti dvaro rūmai, du iš trijų ūkinių pastatų, parko fragmentai, dvaro kapinaitės.

## Istorija
Dvaras minimas dar 1672 metais, kai jį valdė Kristupas Tarvydas. Vėliau, XVIII a., dvaras atiteko Burboms, o nuo 1771 m. valdė Adomas ir Liudvika Daugirdai. Tarp vėlesnių savininkų minimi Jonas ir Elžbieta Jankevičiai, o nuo 1902 m. - Marija, Kotryna, Johana Vetko ir Janina Sofija Skržiževska.


Vaizdas:Burbiškiai (Betygala). Rūmai.JPG
Vaizdas:Burbiškių dvaras (Betygala). Priekis.jpg
Vaizdas:Burbiškiai (Betygala). Griuvėsiai.JPG
Vaizdas:Vikiteka. Burbiškiai (Betygala). Elnias.jpeg 


## Šaltiniai
* Burbiškių dvaro sodyba (Kultūros vertybių registras)
* Burbiškio dvaras, Raseinių raj. (miestai.net)
* Lietuvos dvarų duomenų bazė
* Burbiškių dvaras (nuotraukų galerija)
Vincas Katilius

**Vincas Katilius** (g. 1869 m. Katiliškiai, Šunskų valsčius, Marijampolės apskritis, Rusijos imperija – 1947) – ūkininkas, Lietuvos politinis ir visuomenės veikėjas

## Biografija

1920 m. gegužės 15 d. – 1921 m. balandžio 5 d. Steigiamojo Seimo atstovas, išrinktas I (Marijampolės) rinkimų apygardoje. Priklausė Lietuvos krikščionių demokratų partijos frakcijai.  Per rusų-japonų karą, vengdamas mobilizacijos, buvo pasitraukęs į JAV, iš kur po kelerių metụ grịžo. Buvo Marijampolės žemės ūkio bendrovės „Žagrė“ steigėjas, ilgametis pirmininkas ar valdybos narys.  Palikęs darbą seime suorganizavo Marijampolės Liaudies bankelį, kuris teikdavo paskolas ūkininkams ir padėdavo mažažemiams.

## Literatūra
* Katilius Vincas, Trumpos Steigiamojo Seimo narių biografijos su atvaizdais, Klaipėda, 1924, p. 28.
* Blažytė-Baužienė D., Katilius Vincas, Lietuvos Steigiamojo Seimo (1920–1922 metų) narių biografinis žodynas, sud. A. Ragauskas, M. Tamošaitis, Vilnius, 2006, p. 185.

## Šaltiniai
Julius Kaupas (1890)

**Julius Kaupas** (g. 1890 m. sausio 7 d. Gudeliai I, Ramygalos valsčius, Panevėžio apskritis, Rusijos imperija – 1945 m. gegužės 27 d. žuvo autoįvykio metu Kaune.) – Lietuvos politinis bei visuomenės veikėjas.

## Biografija
Mokėsi Ramygalos pradinėje mokykloje, vėliau tęsė mokslus Liepojos gimnazijoje, bet 1906 m. už revoliucinius ryšius iš jos atleistas. 1909 m. baigė „Saulės“ kursus Kaune.

Prieš Pirmąjį pasaulinį karą gyveno Rusijoje, 1911 m. išvyko į JAV, kur nuo 1892 m. gyveno, kunigavo ir JAV lietuvių bendruomeniniame gyvenime veikė jo brolis Antanas Kaupas ir sesuo Marija Kazimiera Kaupaitė.

1911–1914 m. Valparaiso universitete studijavo chemiją ir gamtos mokslus. 1914–1919 m. studijavo sociologijos mokslus Vašingtono katalikiškajame universitete ir Fordhamo universitete Niujorke. Tuo pat metu redagavo lietuviškus leidinius „Moksleivis“, „Draugas“, „Garsas“.  1919 m. grįžo į Lietuvą.

1920 m. gegužės 15 d. – 1922 m. lapkričio 13 d. Steigiamojo Seimo atstovas, išrinktas II (Kauno) rinkimų apygardoje. Priklausė Lietuvos ūkininkų sąjungos frakcijai, įėjusiai į Lietuvos krikščionių demokratų partijos bloką.

1922 m. sausio 19 d. išrinktas į Tarptautinio banko valdybą. Nuo 1922 m. rugsėjo 28 d. Lietuvos banko direktorius, vėliau, iki 1940 m. birželio 17 d. Lietuvos banko Kauno skyriaus direktorius.

## Literatūra
* Kaupas Julius, Trumpos Steigiamojo Seimo narių biografijos su atvaizdais, Klaipėda, 1924, p. 28.
* Kaupas Julius, Lietuvių enciklopedija, Boston, 1957, t. 11, p. 241.
* Tidikytė L., Julius Kaupas. Gyvenimas ir kūryba, Vilnius, 2004.
* Gaigalaitė A., Kaupas Julius, Lietuvos Steigiamojo Seimo (1920–1922 metų) narių biografinis žodynas, sud. A. Ragauskas, M. Tamošaitis, Vilnius, 2006, p. 186–187.

## Šaltiniai
Northern Rock

**„Northern Rock“** – JK komercinis bankas. „Northern Rock“ problemos prasidėjo pernai po pasaulinės kreditų krizės ir apie jo nacionalizaciją prabilta jau 2007-ųjų rugsėjį, kai banko skola centriniam bankui pasiekė 29 mlrd. svarų. Kadangi šiam bankui nepavyko surasti pirkėjų, todėl jis buvo nacionalizuotas 2008 m. Didžiosios Britanijos vyriausybė nusprendė nacionalizuoti sunkumų krečiamą banką „Northern Rock“. JK Ministras pirmininkas pabrėžia, kad ilgalaikė šio banko nuosavybė turi priklausyti privačiam kapitalui, o vyriausybė jį valdys tol, kol pagerės rinkos sąlygos ir padidės banko vertė.

## Išnašos
Argentina olimpinėse žaidynėse

**[[Argentina]] [[olimpinės žaidynės|olimpinėse žaidynėse]]** dalyvavo keturiasdešimt kartų. Šalis pirmą kartą savo atstovą delegavo į 1900 m. vasaros olimpines žaidynes.

Argentinos olimpinis komitetas įkurtas 1923 m. Iš viso žaidynėse šalis yra iškovojusi 70 medalius, visi jų vasaros olimpiadose. Valstybei atstovavo 1609 sportininkai (1376 vyrai ir 233 moterys) 38-iose sporto šakose. Daugiausiai medalių šaliai pelnė buriuotojas Carlos Espínola ir Luciana Aymar (Žolės riedulys).

## Medaliai

### Pagal sporto šaką

### Aukso medalininkai

## Nuorodos
* Argentinos olimpinio komiteto oficiali svetainė
Marina

**Marina** (), *jachtų uostas* – uostas, specializuotas jachtoms ir valtims stovėti bei aptarnauti, su krantine ar pirsais. Nuo paprasto uosto skiriasi tuo, kad neaptarnauja didelių laivų, tiek keleivinių, tiek krovininių ar kitokių. Marinomis vadinamos ir prieplaukos upėse, kanaluose, ežeruose, prie kurių stoja mažieji pramoginiai laivai (valtys, jachtos, kateriai).

## Vieta

Marinos dažnai būna upių, kurios jungiasi su ežerais ar įteka į jūrą, pakrantėse. Jos dažnai būna jūrų lagūnose ir kitokiuose natūraliuose uostuose.

Marinos gali būti visiškai atskiri specializuoti uostai arba didesnių uostų dalys.

## Marinų įrengimai ir paslaugos
Marinoje paprastai būna:
* mažųjų laivų degalinė,
* laivų plovimo ir remonto įrengimai,
* laivų reikmenų krautuvėlės,
* užkandinės ir restoranai,

Dažnai būna:
* automobilių stovėjimo aikštelė paprastiems automobiliams ir jachtų pervežimo automobiliams,
* slipai – rampa, naudojama valčiai ar jachtai nuo vilkiko nuleisti į vandenį ar atvirkščiai, į automobilį ar priekabą įkelti,
* kranas – valtims iš vandens iškelti,
* elingai – dengti angarai valtims laikyti.

Išnuomavus ilgesniam laikui laivavietę marinoje paprastai atskirai nebereikia mokėti už tokias paslaugas kaip vieta mašinai stovėjimo aikštelėje, vieta piknikui, alubaryje ar klube.
Tuo tarpu trumpam sustojus marinoje už šiuos dalykus tenka mokėti numatytus mokesčius.

Dažnai marinos yra riboto dydžio, tad neretai jachtininkai laukia ne vienerius metus, kol gali nusipirkti nuolatinę laivavietę savo jachtai.

## Laivavietės

Laiveliai marinose švartuojami prie krantinių, pirsų, taip pat plūduriuojančių pirsų ar plūdurų. Laivavietės prie plūdurų pigiausios, tačiau prie ten pastatyto laivelio neina prieiti nuo kranto, tenka samdyti vandens taksi ar plaukti pripučiama valtimi.

Marinos, esančios vietose su dideliu potvynių ir atoslūgių aukščių skirtumu gali turėti šliuzą, išlaikantį pastovų vandens lygį.

## Nuosavybė
Marinų savininkai būna:
* privatūs klubai, dažniausiai jachtklubai,
* privačios įmonės,
* vietinės savivaldybės.
Marinos dažnai būna kurortinių vietovių dalis, jas valdo tokių vietovių savivaldybės ar kurortinio verslo įmonės.
Gorža

**Gorža** () – tai fortifikacinio objekto užnugario zona, kur gali būti įrengtos goržos kareivinės, kiti statiniai. Šioje teritorijoje gali stovėti ir goržos kaponierius, kuris esant reikalui užtikrintų užnugario prieigų saugumą. Esant bastioninei tvirtovei, iš pagrindinio statinio susisiekiama per goržas su jos bastionais, kurių viena pusė, nukreipta į tvirtovės vidų, yra atvira ir turi palyginti neplatų praėjimą.  

## Etimologija

Prancūziško termino, prigijusio tvirtovių, pilių, fortų, kitų panašių objektų įrengimo srityje, aiškinimas susijęs su tuo, kad atskiri įtvirtinimai, išdėstyti į priekį už glasio (priedangos pylimo, juosiančio gynybinį griovį), buvo sujungti su pridengtu, dažnai siauru, praėjimu per tranšėją, ir tuo ši gynybinė schema statinio plane priminė galvą ir kaklą.
 
## Goržos zona

Gorža apibūdina atvirą išėjimą iš įtvirtinto objekto į užnugario pusę. Saugiam įgulos susisiekimui su užnugariu užtikrinti paprastai yra išnaudojamos palankios vietinio reljefo formos arba įrengiamos tranšėjos, be to, gali būti papildomai suformuojami natūralaus grunto pylimai. Vienu iš jų akivaizdžių pavyzdžių fortifikacijoje yra liunetės. Tai atskiri ir palyginti nedideli pusmėnulio formos gynybiniai įtvirtinimai, talpinantys gynėjų kovines pozicijas, įrengti priešais tvirtovę ir neturintys pridengimo iš savo užnugario pusės. Ši pusė vadinama goržos zona. Nesant goržos, toks įtvirtinimas vadinamas liunete su pridengtu užnugariu, t. y., redutu, skirtu žiedinei gynybai nuo priešo atakų iš bet kurios pusės. Čia reduto gorža paprastai pridengta panašiu arba kiek menkesniu pylimu, kaip ir kitos šio statinio dalys. 

## Nuorodos

* 
* Sąvokos apibrėžimas enciklopediniame žodyne (rusų k.)
Sero Punta

**Sero Punta** () – nedidelė gyvenvietė vakarų Panamoje, Čiriki provincijoje, Talamankos Kordiljeros kalnuose, šiaurės vakarinėje Baru ugnikalnio papėdėje. Miestelis yra daugiau nei 2000 m aukštyje, tuoj į pietus nuo žemyno vandenskyros. Pasiekiamas keliu iš La Konsepsjono.

Dauguma gyventojų – indėnai. Verčiamasi daugiausia žemės ūkiu, populiarėja ekoturizmas. Sero Punta pasižymi ne tik vaizdingais kalnų kraštovaizdžiais, bet ir vėsiu, itin drėgnu klimatu.
Rudolfas Kinderis

**Rudolfas Kinderis** (, 1881 m. vasario 17 d. Prienai, Rusijos imperija – 1944 m. kovo 13 d. Rytų Prūsija) – Lietuvos vokiečių politinis bei visuomenės veikėjas.

## Biografija
Nuo 1905 m. Kauno miesto ligoninės inspektorius, Kauno miesto dūmos mokyklų ir finansų komiteto laikinas pirmininkas. Vokiečių evangelikų liuteronų konsistorijos pirmininko pavaduotojas. Vokiečių vidurinės mokyklos tarybos pirmininkas.

1920 m. gegužės 15 d. – 1920 m. rugsėjo 15 d. Steigiamojo Seimo atstovas, išrinktas II (Kauno) rinkimų apygardoje. Vokiečių tautinės mažumos atstovas seime. Mandato atsisakė, jį pakeitė Oskaras Biuchleris. 1921–1934 m. Kauno miesto tarybos narys. Nuo 1923 m. kovo 12 d. Vyriausiosios rinkimų komisijos narys.

1923 m. birželio 5 d. – 1926 m. birželio 2 d. Antrojo Seimo atstovas, išrinktas pagal suvienytų mažumų bloko sąrašą, priklausė vokiečių ir rusų frakcijai. 1926 m. birželio 2 d. – 1927 m. balandžio 12 d. Trečiojo Seimo atstovas, išrinktas pagal Lietuvos vokiečių ir evangelikų partijos sąrašą, priklausė klaipėdiečių ir vokiečių frakcijai. Trečiojo Seimo pirmasis sekretorius.

1924–1930 m. Lietuvos vokiečių kultūrinės sąjungos () pirmininkas.

## Šaltiniai
Raimondas Baranauskas

**Raimondas Baranauskas** (g. 1958 m. sausio 19 d. Šiauliuose) – Lietuvos verslininkas, buvęs AB banko Snoras valdybos pirmininkas, banko prezidentas ir akcininkas. Jis turi sukaupęs apie 85 mln. litų turto.

## Biografija

1976–1981 m. studijavo Vilniaus universitete. 1993–1994 m. – banko „Snoras“ valdybos pirmininko pavaduotojas, o nuo 1994 m. valdybos pirmininkas, banko prezidentas. Nuo 2005 m. – „Latvijas Krājbanka“ tarybos pirmininkas.

## Šaltiniai

## Nuorodos

* R. Baranausko sulaikymas Londone
Marina (reikšmės)

Žodis ***marina*** gali reikšti:

* marina – dailės žanras, kai vaizduojama jūra, laivai ir pan.
* marina – jachtų uostas

* Asmenvardžiai:
** Marina – moteriškas vardas
** Marina – romaniškos kilmės pavardė (rumunų, ispanų)
** Marina – rusiškos pavardės Marin () moteriškas variantas
* Gyvenamieji punktai:
** Marina – kaimas Lenkijoje
** Marina – miestas Kalifornijoje (JAV)
** Marina – rajonas San Franciske (JAV)
** Marina – municipalitetas Kroatijoje
** Marina – kaimas Pernu apskrityje (Estija)
** Marina – kurortinis kaimas Egipte

Sudėtiniai terminai:
* *Marina Militare* – Italijos karinis jūrų laivynas
* 1202 Marina – asteroidas


Image:Aivazovsky, Ivan - The Ninth Wave.jpg|I. Aivazovskio paveikslas „Devintoji banga“ (žanras – marina)
Image:Duwamish from Harbor Island 02.jpg|Marina Sietle (Vašingtono valstija, JAV)
Vaizdas:Marina, Hrvatska 004.jpg|Pilis ir marina Marinoje (Kroatija)
Image:CoA Marina Militare Italiana.svg|*Marina Militare* (Italijos karinio jūrų laivyno) herbas
Koklės provincija

**Koklės provincija** () – provincija, esanti Panamos centrinėje dalyje, Ramiojo vandenyno (Panamos įlankos) pakrantėje. Administracinis centras – Penonomė.

## Geografija

Šiaurinę provincijos dalį užima vulkaninės kilmės kalnai (Centrinė Kordiljera), iškylantys nuo 200 iki 1600 m. Pietuose driekiasi plati lyguma, besitęsianti į vandenyno pakrantės. Klimatas tropinis ir labai drėgnas (nuo 2500 mm per metus pietuose iki 4000 mm šiaurėje). Svarbiausios upės (Grandė, Čikas) teka į Ramųjį vandenyną, nors kalnuose prasideda keletas upokšnių, tekančių į Karibų jūrą. Yra įsteigtas Generolo Omaro Torichoso nacionalinis parkas, kuriame yra ilgamečio šalies diktatoriaus žūties vieta.

## Administracinis suskirstymas
 
Provincija padalinta į 6 apygardas (skliaustuose – administracinis centras):
* Aguadulsės apygarda (Aguadulsė)
* Antono apygarda (Antonas)
* La Pintados apygarda (La Pintadas)
* Natos apygarda (Nata)
* Olos apygarda (Ola)
* Penonomės apygarda (Penonomė)


Image:El Valle (1).jpg|El Valjės miestelis
Image:El valle.jpg|Kalnų slėnis
Image:Turtlependant-playadevenado.jpg|Senovinis indėnų pakabukas iš Koklės


## Šaltiniai
Mondelēz

**Mondelēz International** – viena didžiausių pasaulyje konditerijos bendrovė. Buvusi „Kraft Foods“ dalis.

2012 m. „Kraft Foods“ bendrovė atskyrė savo bakalėjos verslą Šiaurės Amerikoje, o konditerijos verslui įsteigė naują bendrovę „Mondelēz“. Valdo prekės ženklus „Milka“, „Cote d'Or“ ir kt.

„Kraft Foods“ Lietuvoje veikia nuo 1993 m., kai čia įsigijo buvusį Kauno konditerijos fabriką. Iki 2008 m. įmonė „Estrella“ priklausė įmonei „Kraft Foods“. Lietuvoje tebeišlaikė „Manija“ prekės ženklą. Anksčiau turėjo „Karūna“ bei „Princas“ prekės ženklus, kuriuos pakeitė užsienietiški produktai.

## Finansai

## Prekiniai ženklai

### Dabartiniai prekiniai ženklai

* 5 Star
* 7DAYS
* Alpen Gold
* Barni
* Belvita
* Bournvita
* Cadbury
* Dairy Milk
* Chips Ahoy!
* Clorets
* Club Social
* Côte d'Or
* Daim
* Enjoy Life Foods
* Freia
* Grenade
* Halls
* Honey Maid
* Hu
* Kinh Do (Vietnamas)
* Kraft Singles (pasterizuotas lydytas sūris) (licencija Kraft Heinz Company už Šiaurės Amerikos ribų)
* Lacta (Brazilija)
* Lacta (Graikija)
* LU
* Marabou
* Maynards Bassetts
* Mikado
* Milka
* Oreo
* Perfect Snacks
* Philadelphia Cream Cheese (licencija iš Kraft Heinz Company už Šiaurės Amerikos ribų)
* Prince
* Ritz
* Royal
* Sour Patch Kids
* Stride
* Tang (parduoda Kraft Heinz Company Šiaurės Amerikoje)
* Tate's Bake Shop
* Tiger
* Toblerone
* Triscuit
* TUC
* Wheat Thins

### Buvę prekiniai ženklai
* Philadelphia To Go Bagel & Cream Cheese – buvęs Didriestainis su įdarytu sūrio kremu, kurį sukūrė Kraft Foods 2003 m.
* Planters

## Kontroversijos
### Verslas Rusijoje
Po 2022 m. Rusijos invazijos į Ukrainą vasario 24 d., dauguma tarptautinių įmonių pasitraukė arba buvo verčiamos visuomenės nutraukti verslus ir pasitraukti iš Rusijos Federacijos. Mondelēz viešai pranešė, kad "sumažino visas nekertines veiklas" ir sustabdė naujas investicijas šalyje. 2022 m. kovo 12 d. Mondelēz International buvo paminėta Jeilio universiteto profesoriaus Jeffrey Sonnenfeld, kaip vis dar vykdanti veiklą Rusijoje, kur generuoja 3.5% savo metinių pajamų (maždaug 1 milijardą JAV dolerių).

## Išnašos
Penonomė

**Penonomė** () – miestas vidurio Panamoje, 30 km nuo Ramiojo vandenyno kranto, prie Sarati upės. Koklės provincijos administracinis centras. Pro miestą eina Panamerikos plentas, yra oro uostas. Verčiamasi žemės ūkio produkcijos apdirbimu ir prekyba, turizmu.

Yra Šv. Jono Krikštytojo katedra, miesto muziejus. Veikia ligoninė, sanatorija, universitetas. Mieste yra šalies geografinis centras.

## Istorija

Miestą 1581 m. įkūrė Diego López de Villanueva y Zapata. Miesto pavadinimas siejamas su legenda apie vietinį kasiką vardu *Nomé*. XVII a. piratui Henriui Morganui nusiaubus Panamos miestą, krašto sostinė buvo laikinai perkelta į Penonomę. 1886 m. tapo provincijos centru.
Povilas Kuzminskis

**Povilas Kuzminskis** (1881 m. sausio 3 d. Degučiai, Rietavo valsčius, Telšių apskritis, Rusijos imperija – po 1941 m. Laukuva) – Lietuvos politinis bei visuomenės veikėjas.

## Biografija
1896 m. baigė Rietavo liaudies mokyklą. Nuo 1900 m. dalyvavo gimtojo valsčiaus darbuose. 1910-1914 m. Raseinių žemės tvarkymo komisijos narys. 1912 m. įsteigto Rietavo valsčiaus banko iždininkas. Nuo 1918 m. lapkričio 18 d. Rietavo valsčiaus ir Telšių apskrities tarybos narys, apskrities tarybos komiteto pirmininkas.

1920 m. gegužės 15 d. – 1922 m. lapkričio 13 d. Steigiamojo Seimo atstovas, išrinktas IV (Telšių) rinkimų apygardoje. Priklausė Lietuvos valstiečių sąjungos frakcijai, Lietuvos valstiečių liaudininkų sąjungos ir LVS frakcijų blokui. Aktyviai dalyvavo Lietuvos valstiečių liaudininkų sąjungos veikloje, jos Centro komiteto narys. 1922 m. lapkričio 13 d. – 1923 m. kovo 13 d. Pirmojo Seimo ir 1926 m. birželio 2 d. – 1927 m. balandžio 12 d. Trečiojo Seimo atstovas. Bendradarbiavo leidiniuose „Ūkininkas“ ir „Lietuvos žinios“. Po 1926 m. gruodžio 17 d. valstybės perversmo nusišalino nuo partijos reikalų, atsisakė ir 1932 m. dalyvauti bandymuose atgaivinti partijos veiklą. Ūkininkavo.

## Literatūra
* Kuzminskis Povilas, Trumpos Steigiamojo Seimo narių biografijos su atvaizdais, Klaipėda, 1924, p. 30.
* Kuzminskas Povilas, Lietuvių enciklopedija, Boston, 1958, t. 13, p. 452.
* Stakeliūnaitė D., Kuzminskas Povilas, Lietuvos Steigiamojo Seimo (1920–1922 metų) narių biografinis žodynas, sud. A. Ragauskas, M. Tamošaitis, Vilnius, 2006, p. 203–206.
* Stakeliūnaitė D., Kuzminskas Povilas, Lietuvos Respublikos Seimų I (1922–1923), II (1923–1926), III (1926–1927), IV (1936–1940) narių biografinis žodynas, sud. Aivas Ragauskas, Mindaugas Tamošaitis, Vilnius, 2007, p. 336–340.

## Šaltiniai
Agvadulsė

**Agvadulsė** () – miestas vidurio Panamoje, Koklės provincijoje, šalia Ramiojo vandenyno (Paritos įlankos) kranto. Pro miestą eina Panamerikos plentas. Verčiamasi žemės ūkiu, ypač cukranendrių auginimu. Taip pat garinama druska, perdirbama žuvis. Veikia bažnyčia, muziejus.

## Istorija

Miesto pavadinimas ispanų kalba reiškia „gėlas vanduo“. Oficialiai įkurtas 1848 metais. 1901 m. vasario 23 d. prie miesto vyko Agvadulsės mūšis tarp Didžiosios Kolumbijos liberalų ir konservatorių.
Samuelis Landau

**Samuelis Landau** (1886 m. rugsėjo 29 d. Panevėžys, Rusijos imperija – 1940 m. Kaunas) – Lietuvos bankininkas, politinis bei visuomenės veikėjas.

## Biografija
1906 m. baigė Jekaterinoslavo gimnaziją, studijavo Kijevo komercijos institute.

Grįžęs į Panevėžį nuo 1908 m. dirbo miesto bankinėse įstaigose. Pirmojo pasaulinio karo metais gyveno Rusijoje. Po karo grįžo į Lietuvą, gyveno ir dirbo Panevėžyje, Kaune. Dirbo žydų bendruomenėje, Panevėžio žydų liaudies banko valdybos narys, taip pat Centrinio Lietuvos žydų banko kooperacijai remti ir Žydų liaudies banko sąjungos valdybų narys.

Kandidatavo į Steigiamąjį Seimą Panevėžio rinkimų apygardoje, bet nebuvo išrinktas. Mirus N. Fridmanui 1921 m. rugsėjo 20 d. – 1922 m. lapkričio 13 d. Steigiamojo Seimo atstovas. Priklausė Lietuvos žydų frakcijai.

## Šaltiniai
Peliksas Lesauskas

**Peliksas Lesauskas** (*Feliksas Liasauskis*, 1892 m. gegužės 31 d. Žeberiai, Tverų valsčius, Telšių apskritis, Rusijos imperija – 1945 m. Drobūkščiai) – Lietuvos politinis bei visuomenės veikėjas.

## Biografija
Baigė Tverų pradžios mokyklą. Mokėsi savarankiškai, vėliau ūkininkavo tėvų ūkyje Drobūkščiuose, Kvėdarnos valsčius, Tauragės apskritis. Įsijungė į vietos bendruomenės visuomeninę, kultūrinę veiklą. Pirmojo pasaulinio karo metais tarnavo Rusijos imperijos kariuomenėje. Dirbo sanitaru.

1919 m. Kvėdarnos valsčiaus miškų komisijos narys, 1919–1920 m. sandūroje valsčiaus viršaitis, vėliau jo pavaduotojas.

1920 m. gegužės 15 d. – 1921 m. lapkričio 22 d. Steigiamojo Seimo atstovas, išrinktas III (Kėdainių) rinkimų apygardoje. Priklausė Lietuvos ūkininkų sąjungos frakcijai, įėjusiai į Lietuvos krikščionių demokratų partijos bloką. Iš Seimo pasitraukęs grįžo į savo ūkį.

Bendradarbiavo žurnale „Kardas“. 1944 m. jo ūkyje slapstėsi Petras Klimas.

## Literatūra
* Lesauskas Peliksas, Trumpos Steigiamojo Seimo narių biografijos su atvaizdais, Klaipėda, 1924, p. 32.
* Lesauskas Feliksas, Lietuvių enciklopedija, Boston, 1958, t. 14, p. 478.
* Bukaitė V., Lesauskas Feliksas, Lietuvos Steigiamojo Seimo (1920–1922 metų) narių biografinis žodynas, sud. A. Ragauskas, M. Tamošaitis, Vilnius, 2006, p. 217.

## Šaltiniai

## Nuorodos
* LESAUSKIS Feliksas (1892–1945) | lrs.lt
Pijus Kriščiūnas

**Pijus Kriščiūnas** (1881 m. liepos 10 d. Didieji Šelviai, Žaliosios valsčius, Vilkaviškio apskritis, Rusijos imperija – 1942 m. sušaudytas Kraslago lageryje, Krasnojarsko kraštas) – Lietuvos politinis bei visuomenės veikėjas.

## Biografija
Baigė Vilkaviškio pradžios mokyklą. 1904-1905 m. dalyvavo Rusijos–Japonijos kare, buvo sužeistas. 1914 m. dar kartą paimtas į carinės Rusijos kariuomenę. 1917-1918 m. dirbo Saratovo lietuvių tremtinių prieglaudos ir bendrabučio komendantu.

1918 m. grįžo į Lietuvą, dirbo tėvų ūkyje. 1919 m. išrinktas į II lietuvių konferenciją.

1920 m. gegužės 15 d. – 1922 m. lapkričio 13 d. Steigiamojo Seimo atstovas, išrinktas II (Kauno) rinkimų apygardoje. Priklausė Lietuvos ūkininkų sąjungos frakcijai, įėjusiai į Lietuvos krikščionių demokratų partijos bloką. Pasibaigus seimo kadencijai grįžo į Vilkaviškio apskritį.

1941 m. birželio 14 d. ištremtas į Rešiotų lagerį, Krasnojarsko kraštas, Rusija, 1942 m. sušaudytas Kraslago lageryje.

## Literatūra
* Kriščiūnas Pijus, Trumpos Steigiamojo Seimo narių biografijos su atvaizdais, Klaipėda, 1924, p. 28.
* Bukaitė V., Kriščiūnas Pijus, Lietuvos Steigiamojo Seimo (1920–1922 metų) narių biografinis žodynas, sud. A. Ragauskas, M. Tamošaitis, Vilnius, 2006, p. 192–193.

## Šaltiniai
Bronislovas Liausas

**Bronislovas Liausas** (, 1872 m. sausio 31 d. Papilio dvaras, Zarasų apskritis, Rusijos imperija – 1941 m. lapkričio 1 d. Kaunas) – Lietuvos kunigas, politinis bei visuomenės veikėjas.

## Biografija
1881–1888 m. mokėsi Mintaujos gimnazijoje, 1888–1892 m. – Kauno kunigų seminarijoje. 1892–1896 m. studijas tęsė Peterburgo dvasinėje akademijoje.

1896–1920 m. dogmatinės teologijos ir lotynų kalbos dėstytojas Kauno dvasinėje akademijoje. 1907–1920 m. Žemaičių vyskupijos Dvasinės konsistorijos narys. 1915–1918 m. gyveno Rusijoje, 1918 m. grįžo į Lietuvą.

1920 m. gegužės 15 d. – 1922 m. lapkričio 13 d. Steigiamojo Seimo atstovas, priklausė lenkų frakcijai. 1922 m. lapkričio 13 d. – 1923 m. kovo 13 d. Pirmojo Seimo atstovas.

1930–1936 m. Kauno Adomo Mickevičiaus gimnazijos mokytojas.

## Literatūra
* Liaus Bronislovas, Trumpos Steigiamojo Seimo narių biografijos su atvaizdais, Klaipėda, 1924, p. 34.
* Liaus, Lietuvių enciklopedija, Boston, 1958, t. 14, p. 478.
* Stravinskienė V., Liausas Bronislavas, Lietuvos Steigiamojo Seimo (1920–1922 metų) narių biografinis žodynas, sud. A. Ragauskas, M. Tamošaitis, Vilnius, 2006, p. 218–200.
* Stravinskienė V., Liausas Bronislavas, Lietuvos Respublikos Seimų I (1922–1923), II (1923–1926), III (1926–1927), IV (1936–1940) narių biografinis žodynas, sud. Aivas Ragauskas, Mindaugas Tamošaitis, Vilnius, 2007, p. 357–358.
* Mieczysław Jackiewicz, Polacy na Litwie 1918–2000, Warszawa 2003
* Krzysztof Buchowski, Polacy w niepodległym państwie litewskim 1918–1940, Białystok 1999.

## Šaltiniai
Kazys Kupčiūnas

**Kazys Kupčiūnas** (1890 m. gegužės 15 d. Dobilė, Pakuonio valsčius, Kauno apskritis, Rusijos imperija – 1959 m. vasario 1 d. Torontas, Kanada) – Lietuvos pedagogas, politinis bei visuomenės veikėjas.

## Biografija
1903 m. baigė Panemunės pradžios mokyklą. 1904–1907 m. mokėsi Veiverių kunigų seminarijoje, 1909 m. baigė „Saulės“ kursus.

1910–1914 m. mokytojavo Žemaičių Kalvarijos pradžios mokykloje. 1914–1919 m. tarnavo Rusijos imperijos kariuomenėje, buvo patekęs į vokiečių nelaisvę.

1919–1920 m. Telšių apskrities švietimo komisijos pradžios mokyklų instruktorius. Bendradarbiavo žurnale „Mokykla ir gyvenimas“.

1920 m. gegužės 15 d. – 1922 m. lapkričio 13 d. Steigiamojo Seimo atstovas, išrinktas IV (Telšių) rinkimų apygardoje, priklausė Lietuvos valstiečių sąjungos frakcijai, LVS ir LSLDP frakcijų blokui.

1923–1926 m. Kauno pradžios mokyklos mokytojas, 1927–1929 m. Kauno miesto pradžios mokyklų instruktorius, 1930–1936 m. pradžios mokyklos mokytojas. 1937–1940 m. dirbo bendrovėje „Amlit“. 1944 m. pasitraukė į Vakarus, apsigyveno Kanadoje.

## Literatūra
* Kupčiūnas Kazys, Trumpos Steigiamojo Seimo narių biografijos su atvaizdais, Klaipėda, 1924, p. 30.
* Kupčiūnas Kazys, Lietuvių enciklopedija, Boston, 1957, t. 10, p. 369.
* Tamošaitis M., Kupčiūnas Kazys, Lietuvos Steigiamojo Seimo (1920–1922 metų) narių biografinis žodynas, sud. A. Ragauskas, M. Tamošaitis, Vilnius, 2006, p. 199–202.

## Šaltiniai
Jonas Lingė

**Jonas Lingė** (1896 m. sausio 30 d. Gipėnų vienkiemis, Dusetų valsčius, Zarasų apskritis, Rusijos imperija – 1987 m. balandžio 29 d. Kaunas) – Lietuvos politinis bei visuomenės veikėjas.

## Biografija
Mokėsi Dusetų dviklasėje mokykloje, vėliau Šiaulių gimnazijoje, 1917 m. baigė į Voronežą perkeltą Vilkaviškio berniukų gimnaziją. Tais pačiais metais įstojo į Charkovo universiteto Medicinos fakultetą.

1918 m. grįžo į Lietuvą, išrinktas į Dusetų valsčiaus komitetą. 1919 m. persikėlė į Kauną, dirbo Žemės ūkio ir valstybės turto ministerijos Žemės ūkio departamente. Tais pačiais metais pašauktas Lietuvos kariuomenėn, tarnavo karo valdininku. Vėliau suteiktas atsargos jaunesniojo leitenanto laipsnis.

1922 m. sausio 18 d. – 1922 m. lapkričio 13 d. Steigiamojo Seimo atstovas mandato atsisakius J. Galvydžiui-Bykauskui. Priklausė Lietuvos krikščionių demokratų partijos frakcijai.

1923–1927 m. studijavo Lietuvos žemės ūkio akademijoje, 1928 m. specializavosi Latvijos Mikrobiologijos institute. 1929–1987 m. dirbo Kaune, Pieno raugų laboratorijoje, po Antrojo pasaulinio karo – Kaune veikusiame sviesto ir sūrių tyrimo institute. Rašė mokslinius straipsnius žurnalams, išleido knygą "Kultūriniai raugai" (1968 m. kartu su Z. Beržiūnu ir V. Lazausku).

## Literatūra
* Lingė Jonas, Trumpos Steigiamojo Seimo narių biografijos su atvaizdais, Klaipėda, 1924, p. 34.
* Lingė Jonas, Lietuvių enciklopedija, Boston, 1958, t. 14, p. 478.
* Veilentienė A., Lingė Jonas, Lietuvos Steigiamojo Seimo (1920–1922 metų) narių biografinis žodynas, sud. A. Ragauskas, M. Tamošaitis, Vilnius, 2006, p. 224–225
*Lietuvos kariuomenės karininkai, 2005, V tomas. psl. 73 - 74.

## Šaltiniai
2. LCVA, f. 930, ap. 2, byla 139, f. 561, ap.2, byla 1682
Juozas Liekis

**Juozas Liekis** (*Lėkis*, 1887 m. balandžio 27 d. Angladegiai, Skaudvilės valsčius, Tauragės apskritis – 1955 m. gruodžio 7 d. Kruopiai, dab. Akmenės raj.) – Lietuvos politinis bei visuomenės veikėjas.

## Biografija
1902 m. baigė Skaudvilės pradžios mokyklą, iki 1910 m. gyveno tėvų ūkyje. 1910–1914 m. buvo išvykęs į JAV, gyveno Čikagoje.

Grįžęs į Lietuvą, 1919 m. tapo Skaudvilės valsčiaus komiteto pirmininku, vėliau viršaičiu, nepriklausomybės kovų metu organizavo Skaudvilės Šaulių sąjungos skyrių. Įsitraukė į Lietuvos valstiečių sąjungos veiklą.

1920 m. spalio 20 d. – 1922 m. lapkričio 13 d. Steigiamojo Seimo atstovas, mandato atsisakius Jonui Valiui. Priklausė Lietuvos valstiečių sąjungos frakcijai. 

Apie 1922 m. įsigijo Kruopių dvarą. Turėjo 44,77 ha žemės. 1935 m. dvaras parduotas varžytinėse, po poros metų jis sudegė. J. Liekis dirbo Papilės valsčiuje, 1940 m. – Vilniuje. Po II Pasaulinio karo gyveno Kruopiuose. Nuo 1951 m. kalintas už naminės pardavinėjimą, bet J. Paleckio rūpesčiu paleistas anksčiau termino. 

J. Liekis propagavo laisvamanybę. 1926 m. skyrė žemės įkurti Kruopių laisvamanių kapinėms, kuriose po mirties ir pats palaidotas. Jis rėmė neturtingus miestelio gyventojus, rengė gegužines ir koncertus, muzikantų iš Šiaulių ir Kauno pasirodymus.

## Literatūra

* Liekis Juozas, Trumpos Steigiamojo Seimo narių biografijos su atvaizdais, Klaipėda, 1924, p. 34.
* Lėkis Juozas, Lietuvių enciklopedija, Boston, 1958, t. 14, p. 478.
* Stakeliūnaitė D., Liekis Juozas, Lietuvos Steigiamojo Seimo (1920–1922 metų) narių biografinis žodynas, sud. A. Ragauskas, M. Tamošaitis, Vilnius, 2006, p. 221–223.

## Šaltiniai

## Nuorodos
* LIEKIS Juozas (1887–1955) | lrs.lt
Nata (Panama)

**Nata** () arba **Nata de los Kabaljerosas** (*Natá de los Caballeros*) – miestas centrinėje Panamoje, Koklės provincijoje, 10 km į šiaurės rytus nuo Aguadulsės. Pro miestą eina Panamerikos plentas. Yra mokykla, bankas, vaistinė, pašto skyrius.

Natoje yra save seniausia Amerikos žemyne laikanti bažnyčia (Šv. Apaštalo Jokūbo bazilika). Manoma, kad ji pastatyta XVI a.

## Istorija

Nata yra seniausia tebestovinti gyvenvietė Panamoje. Ji įkurta 1522 m., pavadinta vietinio kasiko *Anatá* arba *Natá* garbei.
El Valjė de Antonas

**El Valjė de Antonas** () arba **El Valjė** – miestelis vidurio Panamoje, Koklės provincijoje, kalnuose į šiaurės rytus nuo Penonomės. Įsikūręs 6 km pločio užgesusio ugnikalnio krateryje. Pasižymi vėsiu ir itin drėgnu klimatu. Apylinkėse driekiasi džiunglės, yra krioklių, mineralinių versmių.

Veikia turgus, mažas geologijos muziejus, zoologijos sodas (tame tarpe serpentariumas), orchidėjų sodas. Verčiamasi turizmu. El Valjė yra populiari panamiečių poilsio vieta.
Ignalinos rajono apylinkės teismas

**Ignalinos rajono apylinkės teismas** – apylinkės teismas Lietuvoje. Teritorija – Ignalinos rajono savivaldybė. 3 teisėjai.

Adresas – Laisvės g. 62, Ignalina, LT-30117.

## Pirmininkai

* Algirdas Baliulis

## Šaltiniai
Kretingos rajono apylinkės teismas

**Kretingos rajono apylinkės teismas** – apylinkės teismas Lietuvoje. Teritorija – Kretingos rajono savivaldybė. 5 teisėjai.

Adresas: Vytauto g. 4, Kretinga, LT-97131.

## Istorija
Lietuvos Respublikos teismų įsteigimo įstatymu 1990 m. rugsėjo 27 d. vietoje veikiančio Kretingos rajono liaudies teismo įsteigtas Kretingos rajono teismas.

Lietuvos Respublikos apylinkių teismų įsteigimo įstatymu 1992 m. kovo 12 d. vietoje veikiančio Kretingos rajono teismo įsteigtas Kretingos rajono apylinkės teismas.

## Pirmininkai
* 1987–1992 m. Pranas Rimgaudas Mickus;
* 1992–2007 m. Savinijus Katauskas;
* Nuo 2007 m. Raimonda Kulberkienė (paskirta 2007 m. liepos 11 d. Lietuvos Respublikos Prezidento dekretu Nr. 1K-1054).

## Šaltiniai
Veronika Mackevičiūtė

**Veronika Mackevičiūtė** (*Mackevičaitė* g. apie 1895 m., Maralinė(?), Baisogalos valsčius – m. (?)) – Lietuvos politinė bei visuomenės veikėja.

## Biografija
Tikslios gimimo ir mirties datos nežinomos. Sesuo(?) Janina Lašienė-Mackevičaitė.

1921 m. balandžio 29 d. – 1922 m. lapkričio 13 d. Steigiamojo Seimo atstovė, pakeitė Seime J. Deksnį. Priklausė Lietuvos krikščionių demokratų partijos frakcijai.

## Šaltiniai
Plungės rajono apylinkės teismas

**Plungės rajono apylinkės teismas** – apylinkės teismas Lietuvoje. Teritorija – Plungės rajono savivaldybė ir Skuodo rajono savivaldybė. 6 teisėjai. Plungės rajono ir Rietavo savivaldybių teritorija priskirta Telšių rajono apylinkės teismo Hipotekos skyriui. Per metus Plungės rajono apylinkės teisme išnagrinėjama daugiau negu 2 000 bylų.

Apeliacinė instancija – Klaipėdos apygardos teismas.

Adresas: Vytauto g. 2, Plungė, LT-90123.

## Istorija
1926 m. rugsėjo 1 d. įsteigta Plungės taikos teisėjo nuovada. Taikos teisėju paskirtas Vladas Vasiliauskas.

Rietavo taikos teisėjo nuovada įsteigta 1924 m. vasario 1 d., pirmu taikos teisėju paskirtas Viktoras Jančiauskas.

2023 m. gruodžio 29 d. uždarius Skuodo rajono apylinkės teismą, šio rajono teisminės funkcijos perkeltos į Plungę.

## Pirmininkai

* Nuo 1995 m. Aušra Volskytė

## Šaltiniai
Tauragės rajono apylinkės teismas

**Tauragės rajono apylinkės teismas** – apylinkės teismas Lietuvoje. Teritorija – Tauragės rajono savivaldybė.

7 teisėjai; 14 valstybės tarnautojų ir 10 darbuotojų, dirbančių pagal darbo sutartis.

Apeliacinė instancija – Klaipėdos apygardos teismas.

Adresas: Stoties g. 25a, Tauragė, LT-72303.

## Istorija
1992 m. Tauragės rajono apylinkės teisme dirbo 3 teisėjai.

1993–1995 m. įsteigus etatus, pradėjo dirbti dar 3 teisėjai.

## Pirmininkai

* Nuo 1995 m. balandžio 13 d. Albinas Bazilius

## Šaltiniai
Telšių rajono apylinkės teismas

**Telšių rajono apylinkės teismas** – apylinkės teismas Lietuvoje. Teritorija – Telšių rajono savivaldybė. 6 teisėjai. Veikia Hipotekos skyrius prie Telšių rajono apylinkės teismo. Apeliacinė instancija – Šiaulių apygardos teismas.

Adresas: Kęstučio g. 13, LT-87121 Telšiai.

## Pirmininkai

* Rimantas Žilevičius

## Šaltiniai
Juozas Lukoševičius

**Juozas Lukoševičius** (1892 m. Paišlynys, Šimkaičių valsčius, Raseinių apskritis – 1921 m. sausio 15 d. Raseiniai) – Lietuvos politinis bei visuomenės veikėjas.

## Biografija
Kuriantis valstybei dalyvavo formuojant savivaldos institucijas, gimtojo Šimkaičių valsčiaus viršaitis.

1920 m. gegužės 15 d. – 1921 m. sausio 15 d. Steigiamojo Seimo atstovas, išrinktas III (Raseinių) rinkimų apygardoje. Seime priklausė Lietuvos valstiečių sąjungos frakcijai, sudariusiai LVS ir LSLDP bloką.

## Literatūra
* Lukaševičius Juozas, Trumpos Steigiamojo Seimo narių biografijos su atvaizdais, Klaipėda, 1924, p. 34.
* Lukaševičius Juozas, Lietuvių enciklopedija, Boston, 1958, t. 16, p. 507.
* Stakeliūnaitė D., Lukoševičius Juozas, Lietuvos Steigiamojo Seimo (1920–1922 metų) narių biografinis žodynas, sud. A. Ragauskas, M. Tamošaitis, Vilnius, 2006, p. 226.

## Šaltiniai
Morta Lukošytė

**Morta Lukošytė** (1896 m. balandžio 17 d. Užupė, Surviliškio valsčius, Kėdainių apskritis, Rusijos imperija – (?) – Lietuvos politinė bei visuomenės veikėja.

## Biografija
Nuo 1912 m. dalyvavo visuomeninėje veikloje, priklausė ateitininkų ir pavasarininkų draugijoms. Iki 1915 m. gyveno ir dirbo tėvų ūkyje, po to persikėlė į Vilnių, kur lankė vakarinius pedagogikos kursus. 1916 m. baigė Panevėžio „Saulės“ seminariją.

1919-1922 m. Surviliškio pradžios mokyklos vedėja.

1922 m. sausio 20 d. – 1922 m. lapkričio 13 d. Steigiamojo Seimo atstovė, pakeitė iš Seimo pasitraukusį P. Lesauską. Priklausė Lietuvos krikščionių demokratų partijos frakcijai. Po kadencijos pabaigos iš politinio gyvenimo pasitraukė, dirbo Surviliškio mokyklos vedėja. 1927 m. iš pareigų atleista.

Mirties data nežinoma.

## Literatūra
* Lukošytė Morta, Trumpos Steigiamojo Seimo narių biografijos su atvaizdais, Klaipėda, 1924, p. 36.
* Lukošytė Morta, Lietuvių enciklopedija, Boston, 1958, t. 16, p. 511.
* Tamošaitis M., Lukošytė Morta, Lietuvos Steigiamojo Seimo (1920–1922 metų) narių biografinis žodynas, sud. A. Ragauskas, M. Tamošaitis, Vilnius, 2006, p. 227–228.

## Šaltiniai
Šakių rajono apylinkės teismas

**Šakių rajono apylinkės teismas** – apylinkės teismas Lietuvoje. Teritorija – Šakių rajono savivaldybė. 4 teisėjai.

Apeliacinė instancija – Kauno apygardos teismas.

Adresas: Bažnyčios g. 6, Šakiai, LT-71120.

## Pirmininkai

* nuo 1993 m. Arturas Rauktys (g. 1963 m.)

## Šaltiniai
Pulgis Lumbis

**Fulgendas (Pulgis, Pranas) Lumbis** (*Lumbė*, 1891 m. vasario 16 d. Žadavainiai, Daugailių valsčius, Utenos apskritis, Rusijos imperija – 1953 m. kovo 31 d. Krivošenskio rajonas, Tomsko sritis, Rusijos federacija. Palaikai perlaidoti Daugailiuose) – Lietuvos pedagogas, karininkas, politinis bei visuomenės veikėjas.

## Biografija
Iki 19 metų – lauko darbininkas. 1912 m. Kaune baigė „Saulės“ mokytojų kursus.

1913–1914 m. tarnavo Rusijos imperijos kariuomenėje. Grįžęs vadovavo Daugailių vartotojų bendrovei, 1915–1917 m. mokytojavo Utenos apylinkių Rybninkų ir Šnieriškių pradžios mokyklose. 1917–1918 m. studijavo Kauno dvasinėje akademijoje, kurios nebaigė, 1918 m. tapo Lietuvos kariuomenės savanoriu. 1919 m. tarnavo kavaleristu, tais pačiais metais baigė Kauno karo mokyklą. 1920 m. rudenį prie Seinų kovose su lenkais buvo patekęs į nelaisvę, iš kurios pabėgęs vėl dalyvavo kovose.

1919 m. dalyvavo Lietuvos darbo federacijos steigimo darbe. 1922 m. liepos 25 d. – 1922 m. lapkričio 13 d. Steigiamojo Seimo atstovas. Priklausė Lietuvos darbo federacijos frakcijai, įėjusiai į Lietuvos krikščionių demokratų partijos bloką. 1922 m. lapkričio 13 d. – 1923 m. kovo 13 d. Pirmojo Seimo ir 1923 m. birželio 5 d. – 1926 m. birželio 2 d. Antrojo Seimo atstovas.

Po 1926 m. dirbo pedagoginį darbą, 1932–1939 m. Kauno miesto savivaldybės policijos nuovados viršininkas.1939–1941 m. mokytojas. 1941 m. birželio 14 d, su šeima ištremtas į Tomsko sritį. Mirė tremtyje, perlaidotas Daugailiuose.

## Įvertinimas
* I laipsnio Vyties kryžius (Nr.1347, 1923 m.)

## Literatūra
* Lumbis Pulgis, Trumpos Steigiamojo Seimo narių biografijos su atvaizdais, Klaipėda, 1924, p. 36.
* Lumbis, Lietuvių enciklopedija, Boston, 1958, t. 16, p. 519.
* Gasperaitis A., Pulgis Lumbis (Lumbė), Utenos krašto enciklopedija, Utena, 2002.
* Veilentienė A., Lumbis Pulgis, Lietuvos Steigiamojo Seimo (1920–1922 metų) narių biografinis žodynas, sud. A. Ragauskas, M. Tamošaitis, Vilnius, 2006, p. 229–230.
* Veilentienė A., Lumbis Pulgis, Lietuvos Respublikos Seimų I (1922–1923), II (1923–1926), III (1926–1927), IV (1936–1940) narių biografinis žodynas, sud. Aivas Ragauskas, Mindaugas Tamošaitis, Vilnius, 2007, p. 361–363.

## Šaltiniai
Šilalės rajono apylinkės teismas

**Šilalės rajono apylinkės teismas** – apylinkės teismas Lietuvoje. Teritorija – Šilalės rajono savivaldybė. 4 teisėjai.

Apeliacinė instancija – Klaipėdos apygardos teismas.

Adresas: Dvaro g. 9, Šilalė, LT-75133.

## Istorija
1951 m. rugpjūčio 15 d. pradėjo veikti Šilalės rajono liaudies teismas. Jis buvo Klaipėdos srities Teisingumo ministerijos valdybos tvarkomasis organas. Teismas buvo įsikūręs mediniame pastate, stovėjusiame ant evangelikų liuteronų bažnyčios pamatų.

1989 metais teismas persikėlė į naujas patalpas, kurias teismui nuomojo Policijos komisariatas.

Teisme iki pat 1993 m. balandžio mėnesio dirbo tik vienas liaudies teisėjas.
Daugėjant bylų, 1993 metais teisme jau dirbo 2, o 1994 m. – 3, įsteigta ir kitų teismo darbuotojų etatų.

1996 m. buvo įsteigtas ketvirtas teisėjo etatas. 4 teisėjai dirbo tik nuo 2005 m. gruodžio mėnesio iki 2006 m. rugpjūčio mėnesio.

## Pirmininkai

* Edmundas Žukauskas
* Osvaldas Briedis (l.e. pareigas)

## Šaltiniai
Visagino miesto apylinkės teismas

**Visagino miesto apylinkės teismas** – bendrosios kompetencijos apylinkės teismas, nagrinėjantis civilines ir baudžiamąsias bylas bei jo kompetencijai įstatymų priskirtas administracinių teisės pažeidimų bylas. 3 teisėjai.

Adresas: Taikos g. 80A, Visaginas, LT-31210.

## Vadovybė
* L. e. pareigas teismo pirmininkas Giedrius Avinas

## Nuorodos
* http://pat.lt/lt/visagino-miesto-apylinkes-teismas.html
Švenčionių rajono apylinkės teismas

**Švenčionių rajono apylinkės teismas** – bendrosios kompetencijos apylinkės teismas, nagrinėjantis civilines ir baudžiamąsias bylas bei jo kompetencijai įstatymų priskirtas administracinių teisės pažeidimų bylas. Teritorija – Švenčionių rajono savivaldybė. 4 teisėjai, 3 teisėjo padėjėjos, 4 teismo posėdžių sekretorės.

Adresas: Vilniaus g. 26, LT-18123, Švenčionys.

## Vadovybė
* Teismo pirmininkas Rimvydas Petrauskas

## Nuorodos
* Teismo tinklavietė
Ukmergės rajono apylinkės teismas

**Ukmergės rajono apylinkės teismas** – bendrosios kompetencijos apylinkės teismas, nagrinėjantis civilines ir baudžiamąsias bylas bei jo kompetencijai įstatymų priskirtas administracinių teisės pažeidimų bylas. Teisme dirba 6 teisėjai. Teritorija – Ukmergės rajono savivaldybė. Adresas: Deltuvos g. 17a, Ukmergė, LT-20127.

## Istorija
Ukmergės rajono apylinkės teismas po gyvsidabrio skandalo išsikėlė į Ukmergės rajono policijos komisariato patalpas. Nuo 2012 m. gruodžio iki 2013 m. kovo tuometiniame Ukmergės rajono teismo pastate per kelis kartus surinkti beveik 3 kg gyvsidabrio. Į sienas įsigėrusių nuodingų garų koncentracija leistinas normas viršijo tūkstančius kartų. 40 čia dirbančių teisininkų nustatytas lengvo laipsnio lėtinis apsinuodijimas gyvsidabriu. Valstybė išmokėjo vienkartines pašalpas prokurorams, advokatams, teisėjams ir teismo darbuotojams. Buvę ir esami teismo darbuotojai 2015 m. valstybei pateikė 7 mln. eurų ieškinį dėl patirtos žalos.

1786 metų statybos buvęs teismo pastatas miesto centre 2021 m. parduotas aukcione.

Nuo 2022 m. pabaigoje, teismo rūmai iš Ukmergės rajono policijos komisariato patalpų persikėlė į naujas patalpas.

## Vadovybė
* Teismo pirmininkė - Jolanta Bagdonienė

## Šaltiniai

## Nuorodos
* Rajono apylinkės teismo inf. („Infolex“ tinklavietė)